**Z A P I S N I K**

sa izvještajne 138. sjednice Skupštine Dobrovoljnog vatrogasnog društva Belišće, koju je sazvao predsjednik DVD-a Belišće na temelju članka 30. Statuta DVD-a Belišće, koja je održana nadnevka 29. siječnja 2022. godine u prostoriji vatrogasnog doma DVD Belišće u Belišću s početkom u 18:00 sati.

PRISUTNI ČLANOVI: Dubravko Čovčić, Ivan Vincetić, Nikica Mužević, Slavko Milekić, Goran Kenđelić, Mario Karapetrić, Željko Čakalić, Maja Bratuševac, Mario Pernar, Juraj Markota, Marko Ivić, Jasna Mužević, Antun Sabo, Jasna Vrbanić, Filip Sabo, Matej Fumić, Adrijan Koljši, Vesna Vincetić, Saša Jurišić, Marina Crnoja, Matija Crnoja, Katarina Pačarić, Sanja Stić (**23 člana**)

ODSUTNI ČLANOVI: Anđelko Kiš, Ivana Kristić, Zdenko Cerovečki, Vinko Bluha, Đorđe Pavlović, Tomislav Lušenc, Ela Kunštek, Martin Rittgasser, Ivan Kovačević, Ivan Golić, Josip Bratuševac, Dario Fletko, Ivan Šutalo, Baškim Saljiji, Zaim Saljiji, Vedran Opačak (**16 članova**)

OSTALI PRISUTNI GOSTI:

* Mediji:
	+ Belišćanski list (gđa Dajana Petovari)

Izvještajnu sjednicu Skupštine DVD-a Belišće otvorio je predsjednik g. Slavko Milekić, a nakon intoniranja državne i vatrogasne himne pozvao je na minutu šutnje za preminule vatrogasce u protekloj godini, te pozdravio sve prisutne.

Predsjednik g. Slavko Milekić predlaže da se sjednica Skupštine provede prema važećem Poslovniku o radu Skupštine, što je **jednoglasno prihvaćeno** te predlaže sljedeći

D n e v n i r e d :

1. *Izbor voditeljstva Skupštine;*
2. *Izbor radnih tijela;*
3. *Izvješće Verifikacijske komisije;*
4. *Podnošenje Izvješća o aktivnostima i Financijskom poslovanju DVD Belišće u 2021. godini;*
5. *Prihvaćanje „Samoprocjene funkcioniranja sustava financijskog upravljanja i kontrole DVD-a Belišće u 2021. godini“;*
6. *Rasprava o izvješćima i samoprocjeni, te usvajanje i prihvaćanje istih;*
7. *Prijedlog Plana rada i Financijskog plana za 2023. godinu;*
8. *Rasprava o Planovima, te usvajanje istih;*
9. *Polaganje svečane prisege članova DVD-a Belišća;*
10. *Pozdravna riječ gostiju;*
11. *Dodjela priznanja;*
12. *Pitanja i prijedlozi.*

Predloženi dnevni red **jednoglasno je usvojen**.

Rad po utvrđenom dnevnom redu;

**Ad 1.**

**Izbor voditeljstva Skupštine**

Pod prvom točkom dnevnog reda g. Slavko Milekić predložio je sljedeće osobe u Voditeljstvo Skupštine, i to:

* Predsjednik – g. Slavko Milekić,
* Član – g. Dubravko Čovčić,
* Član – gđa Maja Bratuševac.

Nakon iznesenog prijedloga otvorio je raspravu te, kako nije bilo drugih prijedloga, dao je izneseni prijedlog na glasovanje koji je **jednoglasno** (23 člana skupštine „ZA“) **usvojen**.

**Ad 2.**

**Izbor radnih tijela:**

1. **Verifikacijska komisija (tri člana)**
2. **Zapisničar i dva ovjerovitelja zapisnika**

Predsjedavajući g. Slavko Milekić predložio je članove radnih tijela kako slijedi:

* + VERIFIKACIJSKA KOMISIJA: - predsjednik – g. Ivan Vincetić,

 - član – g. Željko Čakalić,

 - član – g. Goran Kenđelić.

* + ZAPISNIČAR – g. Mario Pernar
	+ OVJEROVITELJI ZAPISNIKA: - g. Mario Karapetrić,

 - g. Marko Ivić.

Nakon iznesenog prijedloga otvorio je raspravu te, kako nije bilo drugih prijedloga, dao je izneseni prijedlog na glasovanje koji je **jednoglasno** (23 člana skupštine „ZA“) **usvojen**.

**Ad 3.**

**Izvješće Verifikacijske komisije**

Pod ovom točkom dnevnog reda g. Ivan Vincetić podnio je Izvješće Verifikacijske komisije, gdje je konstatirano da su, od 39 članova s pravom glasa, na Skupštini prisutna **23 člana**, a 16 članova je odsutno, **pa su sve odluke i zaključci koji se donose na Skupštini pravovaljani**, s obzirom da je prisutna natpolovična većina članova Skupštine DVD Belišće.

**Ad 4.**

**Podnošenje Izvješća o aktivnostima**

**i Financijskom poslovanju DVD Belišće u 2021. godini**

Pod ovom točkom dnevnog reda g. Juraj Markota podnio je Izvješće o aktivnostima u 2021. godini koje je bilo vrlo specifično, gdje je provedba aktivnosti bila usko vezana za epidemiološke mjere protiv COVID-19, te ovdje donosimo kratak pregled.

Tijekom 2021. godine Upravni odbor zajedno sa Zapovjedništvom održao je četiri redovne sjednice. Izvještajno-izbornu godišnju Skupštinu održali smo 30. siječnja na kojoj su usvojena Izvješća o radu i financijskom poslovanju za 2020. godinu i Planovi rada i financija za razdoblje 2022. godine. S obzirom da je Skupština ujedno izborna, obavljen je izbor i imenovanja na funkcije u Društvu za petogodišnje razdoblje, koje je u skladu s novim Zakonom o vatrogastvu.

Kako je i dalje prisutna pandemija koronavirusa, gdje su propisane epidemiološke mjere zaštite u pogledu zabrane okupljanje većeg broja osoba, obveze korištenja maske za lice u zatvorenom prostoru, dezinfekcije ruku i držanja fizičke distance, smanjili smo redovna okupljanja i odlaske na natjecanja, a redovito obavljali vatrogasne intervencije i aktivnosti koje su bile nužne i potrebne.

Naše vatrogasno društvo redovito je uključeno u brojne gradske aktivnosti i manifestacije. Tako su članovi našeg vatrogasnog društva 1. ožujka sudjelovali u obilježavanju Dana civilne zaštite koje je održano u gradskoj vijećnici Gradske uprave u organizaciji Stožera civilne zaštite i Ravnateljstva civilne zaštite, područni ured Osijek.

U suradnji s Osnovnom školom Belišće dana 26. ožujka 2021. godine u prijepodnevnim satima održana je taktička vježba učenika i osoblja Osnovne škole „Ivana Kukuljevića“ Belišće s operativnim vatrogascima središnje vatrogasne postrojbe Dobrovoljnog vatrogasnog društva Belišće. Zadatak vježbe je bila provedba evakuacije učenika i osoblja škole iz ugroženog objekta po Planu evakuacije u slučaju potresa, a potom obavljanje spašavanja ugroženih osoba od strane operativaca DVD-a Belišće.

Dan vatrogastva u Hrvatskoj obilježava se 4. svibnja na blagdan svetog Florijana, nebeskog zaštitnika vatrogasaca, čime započinju preventivno-promidžbene manifestacije u sklopu obilježavanja svibnja kao Mjeseca zaštite od požara. U Belišću je Florijanovo obilježeno svetom misom u župnoj crkvi, nakon koje su se belišćanski vatrogasci okupili ispred vatrogasnog doma, kako bi prisustvovali blagoslovu novog vatrogasnog kombi vozila.

Nažalost, Susret vatrogasne djece i mladeži nije održan zbog pandemije, a isti razlog je bio i odustajanje od okupljanja djece i mladeži na redovnim vježbama koje su se trebale održavati svake subote. Popuštanjem epidemioloških mjera pristupilo se u drugom dijelu godine s okupljanjem djece i mladeži, tako da je bio manji broj nastupa na vatrogasnim natjecanjima (Marijanci, Beravci i Nuštar).

Ususret žetvenoj sezoni 30. lipnja 2021. godine u večernjim satima održana je zajednička vježba vatrogasnih postrojbi DVD-a Belišća, Veliškovaca i Gata na prostoru starog Poljoprivrednog centra u Veliškovcima. Cilj taktičke vježbe bilo je utvrditi realno vrijeme okupljanja vatrogasnih postrojbi nakon uzbunjivanja i usklađenost rada operativnih članova matičnih vatrogasnih postrojbi sa središnjom vatrogasnom postrojbom Belišće.

U vremenu od 03.07. do 12.07.2021. obavljena je provedba Plana ZOP-a u vrijeme žetve „Belišće 2021“, gdje je središnja vatrogasna postrojba DVD-a Belišće obavljala 24-satno dežurstvo u Vatrogasnom operativnom centru Belišće, zaprimajući eventualne dojave i rješavanje istih ovisno o aktivnostima žetve na pojedinom području, gdje u navedenom periodu nije bilo požara na poljoprivrednim površinama. Dežurstvo je bilo kontrolirano od strane Zapovjedništva VZG Belišća, gdje je konstatiranjem prisustva dežurnih utvrđeno da je Plan proveden u cijelosti.

Članovi su tijekom godine proveli mnogobrojne vatrogasne aktivnosti, od vatrogasnih intervencija, osposobljavanja i drugih aktivnosti iz djelokruga vatrogasne i društvene djelatnosti. Također, zbog epidemioloških mjera u protekle dvije godine nije bilo vatrogasnih natjecanja i međusobnih druženja. Kako bi okupili članstvo nakon dužeg perioda, članovi središnje vatrogasne postrojbe Dobrovoljnog vatrogasnog društva Belišće sa svojim obiteljima 25. srpnja 2021. godine posjetili su Odmorište u Bistrincima kraj rijeke Drave. Ovaj izlet bio je mala nagrada članovima za njihovo zalaganje i požrtvovnost koju nesebično daju za društvo i zajednicu.

Operativni članovi aktivno su sudjelovali na dobavi vode u vodocrpilište za vrijeme remontnih radnji u gradskoj tvrtki Hidrobel u razdoblju od 14.09. do 16.09.2021. godine.

Naši operativni članovi nastupili su u drugom dijelu godine na dva vatrogasna natjecanja, gdje

je ekipa članova „A“ u Nuštru (2.10.2021.) osvojila 6. mjesto u konkurenciji od 11 ekipa i nastupila na natjecanju sa zaprežnom ručnom vatrogasnom štrcaljkom u Petlovcu (28.08.2021.) osvojivši 11. mjesto od 14 ekipa.

Dana 17. studenog 2021. godine u prijepodnevnim satima u tvorničkom krugu Tvornice Harburg Freudenberger Belišće na prostoru pakirnice održana je taktička vježba radnika Tvornice i operativnih vatrogasaca središnje vatrogasne postrojbe Dobrovoljnog vatrogasnog društva Belišće. Zadatak vježbe bila je provedba alarmiranja, koordinacije dojave o događaju, evakuacija radnika, početno gašenje, spašavanje unesrećenih i gašenje požara, gdje su bili aktivno uključeni svi naprijed navedeni sudionici vježbe.

Konstantnim nastojanjem nabavke nove vatrogasne tehnike i opreme, osposobljavanjem i usavršavanjem svojih članova i osiguravanjem što kvalitetnije organizacije vatrogasne službe nastojimo uz aktivan rad članova Dobrovoljnih vatrogasnih društava osigurati maksimalnu sigurnost i zaštitu od požara našeg pučanstva na području Grada Belišća.

Ovom prilikom moramo ponovno naglasiti da je zaštita od požara zasnovana još uvijek isključivo na dobrovoljnom vatrogastvu na području grada Belišća, gdje su zaposlena četiri profesionalna vatrogasca, što još ne ispunjava profesionalnu jezgru s osam profesionalnih vatrogasaca koja je predviđena Procjenom i Planom zaštite od požara Grada Belišća. Daljnje jačanje profesionalne jezgre u središnjoj vatrogasnoj postrojbi Belišće zasigurno će pozitivno utjecati na daljnji razvoj protupožarne zaštite naših sugrađana i njihove imovine, ali i gospodarskih subjekata sa područja grada Belišća.

Nakon podnesenog Izvješća o aktivnostima u 2021. godini, g. Mario Pernar podnio je Financijsko izvješće Društva za proteklu 2021. godinu, gdje prihodovni dio iznosi 768.946,38 kuna, a sredstva doznačena u većem su dijelu od strane Vatrogasne zajednice grada Belišća te prihodi od pružanja usluga. Rashodovni dio je iznosio 777.789,82 kuna, većinom utrošen za plaće zaposlenih, nabavku vatrogasne opreme i redovne aktivnosti. Manjak prihoda nad rashodima za 2021. godinu iznosi 8.843,44 kuna.

**Ad 5.**

**Prihvaćanje „Samoprocjene funkcioniranja sustava financijskog upravljanja i kontrole DVD-a Belišće u 2021. godini“**

Pod ovom točkom dnevnog reda predsjedavajući je obrazložio potrebu davanja na znanje članovima Skupštine DVD-a „Upitnika o funkcioniranju sustava financijskog upravljanja i kontrole za 2021. godinu“ od strane predsjednika društva, što je u skladu s Pravilnikom o sustavu financijskog upravljanja i kontrole te izradi i izvršavanju financijskih planova neprofitnih organizacija. Predsjedavajući je prisutnima iznio obrazloženje pojedinih poglavlja, gdje je konstatirao da se radilo u skladu sa zakonom i pozitivnim propisima.

**Ad 6.**

**Rasprava o izvješćima i samoprocjeni, te usvajanje i prihvaćanje istih**

Nakon iznesenih Izvješća o radu i Financijskom poslovanju u 2021. godini i „Samoprocjene funkcioniranja sustava financijskog upravljanja i kontrole DVD-a Belišće za 2021. godinu“, g. Milekić je otvorio raspravu.

Kako nije bilo zainteresiranih za raspravu, g. Milekić dao je iznesena Izvješća i Samoprocjenu na glasovanje koja su **jednoglasno** (23 člana skupštine „ZA“) **usvojena**, a samoprocjena **prihvaćena na znanje**.

**Ad 7.**

**Prijedlog Plana rada i Financijskog plana za 2023. godinu**

Pod sedmom točkom dnevnog reda gđa Maja Bratuševac podnijela je Plan rada za 2023. godinu, a koji ima osnovne odrednice, i to:

* redovitu djelatnost obavljati kroz Zakonom propisane i Statutom predviđene propise,
* obavljati protupožarnu zaštitu na području grada Belišća,
* održati tradicionalni Susret vatrogasne mladeži i djece,
* organizirati javne vježbe i sudjelovati na vatrogasnim natjecanjima,
* neprekidno raditi na osposobljavanju vatrogasnog kadra,
* provoditi dežurstva za vrijeme pojačanih opasnosti od požara,
* proširivati suradnju s drugim vatrogasnim društvima i udrugama u cilju ostvarivanja zajedničkih interesa i uzajamne pomoći.

Nakon podnesenog Plana rada za 2023. godinu, g. Mario Pernar podnio je Financijski plan za 2023. godinu koji u prihodovnom dijelu iznosi 720.800,00 kuna koji se očekuje od Vatrogasne zajednice grada Belišće i Vatrogasne zajednice Osječko-baranjske, te županije Osječko-baranjske. Rashodovni dio za redovnu aktivnost, plaće i nabavku potrebite opreme iznosio bi 720.800,00 kuna.

**Ad 8.**

**Rasprava o Planovima, te usvajanje istih**

Pod ovom točkom dnevnog reda predsjedavajući je otvorio raspravu po prethodno podnesenim planovima na sjednici Skupštine.

S obzirom da rasprave nije bilo, predsjedavajući g. Slavko Milekić dao je na glasovanje prijedlog Plana rada za 2023. godinu, te prijedlog Financijskog plana za 2023. godinu, koji su **jednoglasno** (23 člana skupštine „ZA“) **usvojeni**.

**Ad 9.**

**Polaganje svečane prisege članova DVD-a Belišća**

G. Milekić je pozvao g. Čovčića da, sukladno Pravilima vatrogasne službe, provede postupak polaganja svečane prisege za nove članove koji su uspješno završili tečaj i stekli zvanje "vatrogasac“, a navedeni članovi su Katarina Pačarić i Sanja Stić. Obje članice su bile nazočne te su položile svečanu prisegu, uz pljesak nazočnih. G. Čovčić i g. Milekić su im čestitali, uz nadu da će služiti na dobrobit vatrogastva.

**Ad 10.**

**Pozdravna riječ gostiju**

S obzirom na trenutnu epidemiološku situaciju povodom epidemije koronavirusa te činjenice da, osim predstavnika medija, na Skupštini nije bilo prisutnih gostiju, predsjedavajući je otvorio te potom zatvorio raspravu i prešao na pretposljednju točku dnevnog reda.

**Ad 11.**

**Dodjela priznanja**

Pod ovom točkom predsjedavajući g. Slavko Milekić je pristupio uručivanju priznanja, uvjerenja i nagrada najzaslužnijim članovima, i to:

Zapovjednik VZG Belišće g. Dubravko Čovčić uručio je:

* Diploma i uvjerenje za stjecanje zvanja “Vatrogasac”:
	+ **Katarina Pačarić, Sanja Stić,**
* Diploma za „Osposobljen za rukovanje kompresorom zraka za disanje i punjenje boca izolacijskih aparata”:
	+ **Mario Karapetrić, Željko Čakalić.**

Zapovjednik VZG Belišće g. Dubravko Čovčić i predsjednik VZG Belišće g. Nikica Mužević uručili su:

* Diploma za 10 godina rada u vatrogasnoj organizaciji “Spomenica za 10 godina”:
	+ **Mirjam Crnoja, Matija Crnoja,**
* Diploma za 20 godina rada u vatrogasnoj organizaciji “Spomenica za 20 godina”:
	+ **Martin Rittgasser.**

**Ad 12.**

**Pitanja i prijedlozi**

S obzirom da nije bilo drugih pitanja niti prijedloga, predsjedavajući g. Milekić se zahvalio prisutnima te još jednom čestitao dobitnicima na njihovim zasluženim priznanjima. Nada se kako će se i u ovoj godini uspjeti organizirati određene aktivnosti, usprkos epidemiji, te da će članovi u većoj mjeri moći pohoditi vatrogasna natjecanja. Također apelira na sve članove koji imaju vremena i mogućnosti da se uključe u rad Društva, a pogotovo mlađi članovi, jer jedino zajedničkim radom možemo učiniti više jedni za druge i za zajednicu u kojoj živimo.

G. Čovčić se također zahvalio svim članovima Društva na njihovom doprinosu tijekom protekle godine. Iskoristio je priliku da prisutne podsjeti kako je na posljednjoj sjednici Upravnog odbora Društva donesena odluka da će se buduće redovne vježbe za operativne članove održavati svakog prvog ponedjeljka u mjesecu, počevši s mjesecom veljačom, te se nada i očekuje dobar odaziv. Za kraj je svima prisutnima zaželio puno zdravlja, na boljitak vatrogastva i građana na području grada Belišća.

Budući je dnevni red Skupštine DVD-a Belišće bio iscrpljen, a nije bilo zainteresiranih za daljnju raspravu, g. Slavko Milekić je zaključio rad Skupštine u 19:00 sati.

U Belišću, 31. siječnja 2022. godine.

 ZAPISNIČAR: OVJEROVITELJI PREDSJEDNIK

 ZAPISNIKA: VODITELJSTVA SKUPŠTINE:

 *Mario Pernar Mario Karapetrić Slavko Milekić*

 *Marko Ivić*